*****

ΚΑΝΟΝΙΣΜΟΣ (ΕΟΚ) αριθ. 577/90 ΤΗΣ ΕΠΙΤΡΟΠΗΣ

της 7ης Μαρτίου 1990

περί καθορισμού, για την περίοδο 1990, των κοινοτικών τιμών προσφοράς για τα κολοκυθάκια που εφαρμόζονται έναντι της Ισπανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 3709/89 του Συμβουλίου της 4ης Δεκεμβρίου 1989 περί θεσπίσεως γενικών κανόνων για την εφαρμογή της πράξης προσχώρησης της Ισπανίας και της Πορτογαλίας όσον αφορά το μηχανισμό αντισταθμικών καταβολών κατά την εισαγωγή οπωροκηπευτικών προελεύσεως Ισπανίας (1), και ιδίως το άρθρο 4 παράγραφος 1,

Εκτιμώντας:

ότι ο κανονισμός (ΕΟΚ) αριθ. 3815/89 της Επιτροπής (2) καθορίζει τον τρόπο εφαρμογής του μηχανισμού αντισταθμίσεως κατά την εισαγωγή οπωροκηπευτικών προελεύσεως Ισπανίας·

ότι, βάσει του άρθρου 152 της πράξης προσχώρησης, έχει καθιερωθεί μηχανισμός αντισταθμίσεως κατά την εισαγωγή από την 1η Ιανουαρίου 1990, στην Κοινότητα, με τη σύνθεσή της στις 31 Δεκεμβρίου 1985, εφεξής ονομαζόμενη «Κοινότητα των Δέκα», για τα οπωροκηπευτικά προελεύσεως Ισπανίας για τα οποία έχει καθορισθεί τιμή αναφοράς όσον αφορά τις τρίτες χώρες· ότι πρέπει να καθορισθούν οι τιμές της κοινοτικής προσφοράς για τις αγκινάρες προελεύσεως Ισπανίας μόνο κατά την περίοδο εφαρμογής των τιμών αναγωγής έναντι των τρίτων χωρών, δηλαδή από 21 Απριλίου μέχρι 30 Σεπτεμβρίου·

ότι, σύμφωνα με το άρθρο 152 παράγραφος 2 στοιχείο α) της πράξης προσχώρησης, η κοινοτική τιμή προσφοράς υπολογίζεται ετησίως με βάση τον αριθμητικό μέσο όρο των τιμών στην παραγωγή κάθε κράτους μέλους της Κοινότητας των Δέκα, αυξημένη με τις δαπάνες μεταφοράς και συσκευασίας που επιβαρύνουν τα προϊόντα από τις περιοχές παραγωγής έως τα αντιπροσωπευτικά κέντρα καταναλώσεως στην Κοινότητα και αφού ληφθεί υπόψη η εξέλιξη των δαπανών παραγωγής στον τομέα των οπωροκηπευτικών· ότι οι εν λόγω τιμές στην παραγωγή αντιστοιχούν στο μέσο όρο των τιμών που διαπιστώθηκαν κατά τη διάρκεια των τριών ετών που προηγούνται της ημερομηνίας καθορισμού της κοινοτικής τιμής προσφοράς· ότι, εντούτοις, η ετήσια κοινοτική τιμή προσφοράς δεν μπορεί να υπερβεί το επίπεδο των τιμών αναφοράς που εφαρμόζεται έναντι των τρίτων χωρών·

ότι, για να ληφθούν υπόψη οι εποχιακές αποκλίσεις των τιμών, πρέπει να προβλεφθεί για κάθε περίοδο εμπορίας σε μία ή περισσότερες περιόδους και να καθορισθεί κοινοτική τιμή προσφοράς για καθεμία από αυτές·

ότι σύμφωνα με το άρθρο 1 του κανονισμού (ΕΟΚ) αριθ. 3709/89, οι τιμές στην παραγωγή που λαμβάνονται υπόψη για τον καθορισμό της κοινοτικής τιμής προσφοράς είναι εκείνες ενός ως προς τα εμπορικά χαρακτηριστικά καθορισμένου εγχωρίου προϊόντος οι οποίες διαπιστώθηκαν στην ή στις αντιπροσωπευτικές αγορές που βρίσκονται στις ζώνες παραγωγής όπου οι τιμές είναι οι χαμηλότερες, για τα προϊόντα ή τις ποικιλίες που αντιπροσωπεύουν ένα σημαντικό μέρος της παραγωγής που διατίθεται στο εμπόριο καθ' όλη τη διάρκεια του έτους ή κατά τη διάρκεια μέρους αυτού και οι οποίες ανταποκρίνονται στην ποιοτική κατηγορία Ι και σε καθορισμένους όρους όσον αφορά τη συσκευασία· ότι ο μέσος όρος των τιμών για κάθε αντιπροσωπευτική αγορά πρέπει να καθορίζεται αποκλείοντας τις τιμές που μπορούν να θεωρηθούν ως εξαιρετικά υψηλές ή εξαιρετικά χαμηλές σε σχέση με τις κοινοτικές διακυμάνσεις που διαπιστώνονται στην αγορά αυτή· ότι, εξάλλου, εάν η μέση τιμή για κράτος μέλος αποκλίνει κατά υπέρμετρο τρόπο από τις φυσιολογικές διακυμάνσεις, αυτή δεν λαμβάνεται υπόψη·

ότι είναι σκόπιμο να εφαρμοστούν τα εν λόγω κριτήρια προκειμένου να καθοριστούν οι κοινοτικές τιμές προσφοράς για τα κολοκυθάκια για την περίοδο από 21 Απριλίου έως 30 Σεπτεμβρίου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1990, οι τιμές κοινοτικής προσφοράς που εφαρμόζονται έναντι της Ισπανίας για τα κολοκυθάκια (κωδικός ΣΟ 0709 90 70), εκφρασμένες σε Ecu ανά 100 χιλιόγραμμα καθαρού βάρους, καθορίζονται ως εξής για τα προϊόντα της ποιοτικής κατηγορίας Ι, όλων των μεγεθών, τα οποία προσφέρονται συσκευασμένα:

- Απρίλιος (από 21 μέχρι 30): 71,59,

- Μάιος: 63,12,

- Ιούνιος: 39,02,

- Ιούλιος: 38,63,

- Αύγουστος: 44,99,

- Σεπτέμβριος: 49,68.

Άρθρο 2

Ο παρών κανονισμός αρχίζει να ισχύει στις 21 Απριλίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 363 της 13. 12. 1989, σ. 3.

(2) ΕΕ αριθ. L 371 της 20. 12. 1989, σ. 28.